《和渊明归田园居送潘清客六首 其五》
金朝·赵秉文

昨日游东城，今日复南陌。偶逢素心人，把手便欢适。

一谈复一笑，不觉日西夕。骑马穿市桥，矫首望林隙。

归来掩关卧，尚恨为物役。四论喜僧肇，玄文笺陆绩。

会当投绝学，缮性终何益。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。